EFF: ‘Ons is verstom oor wetteloosheid in SA’EFF (Foto: Facebook) Die EFF het Saterdag teen die regerende party uitgevaar en onder meer gesê hy is “verstom oor die wetteloosheid” in Suid-Afrika. Mbuyiseni Quintin Ndlozi, ŉ woordvoerder vir die party, het in ŉ verklaring gesê daar is geen polisie-doeltreffendheid in die land nie omdat die polisiediens disfunksioneel is. Hy het ook gesê die ANC slaag nie daarin om ŉ voorbeeld te stel of gesag af te dwing nie omdat die party bestaan uit ŉ groep “misdadigers”. “Die wetteloosheid is sigbaar van die leiers in die hoogste posisies in die regering wat openbare fondse steel en niks oorkom nie tot en met die laagste boewe op die strate wat die land se wette oortree ten aanskoue van duisende en met wie daar óók niks gebeur nie.” Ndlozi het die ANC gekritiseer omdat niemand nog in verband met die moord op Sindiso Magaqa, voormalige sekretaris van die ANC-jeugliga, in hegtenis geneem is nie. Magaqa is vandeesweek dood ná ŉ skietvoorval in Julie. Hy was een van drie ANC-raadslede van die uMzimkhulu-munisipaliteit in KwaZulu-Natal wat op 13 Julie geskiet is terwyl hulle saam in ŉ plaaslike winkel was. Hy het ook die polisie gekritiseer omdat hulle nog nie iets aan die konflik en geweld tussen Uber-bestuurders en metertaxis gedoen het nie. Hy het verwys na die voorval waarin drie voertuie Donderdagaand in Sandton aan die brand gesteek is te midde van die konflik tussen die twee partye. Ndlozi het gesê om alles te kroon het die ANC ook steeds niks gedoen aan Bheki Ntuli, Ethekwini se streeksekretaris, wie se lyfwagte gewere rondswaai en gewelddadige uitlatings in ŉ video op sosiale media gemaak het nie. “Op grond hiervan sê ons daar is geen polisiedoeltreffendheid nie omdat die regering in wese disfunksioneel is,” het hy gesê. “Gewone mense op straat is gefrustreerd omdat misdaad aan die orde van die dag is. Die ANC is bang vir kriminele omdat hy bestuur word deur kriminele en kriminele boonop beloon. Die ANC gee die samelewing oor aan kriminele. “Die samelewing moet verdedig word van ŉ kriminele regering en misdadigers wat ons mense hul basiese dienste en vryhede weier. Ons is op ons eie want die departement van polisie stel net belang in sosiale media.” Die polisie het nog nie gereageer op die EFF se uitlatings nie.